
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Градске управе града Београда, покренутом по притужби AA након окончаног испитног поступка Заштитник грађана је сачинио следећи

ИЗВЕШТАЈ О СЛУЧАЈУ  СА  ПРЕПОРУКАМА 

Заштитник грађана примио је притужбу AA, коју је поднео у своје и у име своје породице , а којом је изразио незадовољство радом Градске управе града Београда – Секретаријата за инспекцију, надзор и комуникацију, Одељења за извршење решења грађевинских инспектора, као и радом Градоначелника града Београда, а све јер није извршено решење грађевинског инспектора Одељења за инспекцијске послове општине Земун од 4.12.2017. године.
Наведеним решењем Одељења за инспекцијске послове Управе Градске општине Земун бр. … од 4.12.2017. године наложено је стамбеној згради … да у року од 30 дана од дана достављања решења замени постојећи кровни пoкривач – таласасте салонит азбест цементне плоче у површини око 190,00 м2, новим кровним покривачем без азбеста (црепом) са кровне конструкције стамбене зграде у …, уз претходно прибављено одобрења за извођење радова Одељења за грађевинске и комуналне послове општине Земун. Ставом два решења одређено је да уколико инвеститор не поступи по налогу инспектора биће донето решење о спровођењу других мера из члана 176. тачка 10 Закона о планирању и изградњи. Ставом три решења одређено је да жалба изјављена против овог решења не задржава његово извршење, на основу члана 184. Закона о планирању и изградњи.
У образложењу решења је, између осталог, наведено да је Институт за медицину рада Србије „Др Драгомир Карајовић“ из Београда урадио извештај … од 24.7.2015. године о штетности примене азбеста у грађевинској индустрији, о примени производа од азбеста и материјала који садржи азбест, где се наводи да се доводи у опасност живот и здравље људи – пет породица у стамбеној згради у улици …, безбедност околине и угроженост животне средине, с обзиром да су влакна азбеста канцерогена и у зависности од типа азбеста, концентрације у ваздуху, димензије влакана и начина њиховог уласка у организам, могу изазвати рак плућа, те је неопходно извршити замену постојећег салонит азбест цементног кровног покривача на стамбеној згради у ул….. 
Из навода притужбе и приложене документације произилази да се у циљу решавања наведеног проблема притужилац путем имејла од 27.12.2022. године обратио градоначелнику града Београда (на имејл адресу gradonacelnik@beograd.gov.rs), указујући на проблем који породица има јер станује под кровним покривачем од азбестних плоча, у поткровљу стамбене зграде у улици….. Притужилац је навео да кров прокишњава, азбестне плоче су у фази распадања, а решење грађевинског инспектора о замени кровног покривача,  од 4.12.2017. године, се не извршава. Међутим, од градоначелника није примио одговор.
Из навода притужбе и приложене документације произилази и да се притужилац путем имејла од 4.3.2023. године обратио Секретаријату за инспекцију, надзор и комуникацију – Одељењу за извршење решења грађевинских инспектора, указујући да решење грађевинског инспектора Одељења за инспекцијске послове општине Земун  од 4.12.2017. године још увек није извршено. Од Секретаријата за инспекцију, надзор и комуникацију – Одељења за извршење решења грађевинских инспектора притужилац је примио одговор …  од 7.3.2023. године у којем се наводи да се расподела средстава за рушење бесправних објекта обавља на основу годишњег финансијског плана и да ће програм уклањања објеката за наредни квартал 2023. године по изради бити јавно објављен на интернет презентацији градске управе. 
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката и повреди принципа добре управе, Заштитник грађана је закључком покренуо испитни поступак оцене законитости и правилности рада Секретаријата за инспекцију, надзор и комуникацију Градске управе града Београда и затражио достављање изјашњења на наводе из притужбе. Истовремено, од Градоначелника града Београда је затражено достављање информација о наводима притужбе. 
Како није примљен одговор од органа, упућене су писане ургенције.

Од Градоначелника града Београда је примљен одговор након упућене ургенције, односно Градоначелник је Заштитнику грађана проследио изјашњење грађевинског инспектора Градске управе града Београда  од 27.1.2023. године у којем је наведено да је грађевинска инспекција општине Земун дана 4.12.2017. године донела решење о замени кровног прекривача у предмету бр. …./17, поводом решења странке су се жалиле градској управи, које је одбило жалбу, а потом Управном суду. Како је Управни суд одбио жалбу 3.11.2022. године стекли су се услови за наставак поступка па је грађевински инспектор донео решење о извршењу које је послато странкама, поступак је у току. 

Градска управа града Београда је Заштитнику грађана доставила изјашњење тек након више упућених ургенција.
У изјашњењу Секретаријата за инспекцију, надзор и комуникацију Градске управе града Београда, Сектора за грађевински и урбанистички инспекцијски надзор број…/2023 од 18.1.2024. године је, између осталог, наведено да су ступањем на снагу Закона о изменама и допунама Закона о планирању и изградњи, почев од 6.11.2018. године, сви предмети Одељења за инспекцијске послове Управе Градске општине Земун прераспоређени у Секретаријат за инспекцијске послове Градске управе Београд, где је наведени предмет презаведен под бр…./2022. Наведено је да је дана 7.12.2022. године грађевински инспектор Секретаријата за инспекцијске послове Градске управе града Београда донео решење о извршењу број …/2022, с обзиром да је контролним инспекцијским надзором на предметној локацији записником  број …/2022 од 1.12.2022. године констатовано да извршеник није у датом року поступио по налогу из решења … од 4.12.2017. године. Донетим решењем о извршењу се утврђује да је решење грађевинског инспектора Одељења за инспекцијске послове – Градске општине Земун бр. …/2017 од 4.12.2017. године постало извршно дана 13.12.2017. године, који је дан уручења наведеног решења власницима станова Стамбене зграде у …. Ставом два решења о извршењу утврђује се да извршеник Стамбена зграда, сада Стамбена заједница, у …, коју заступа  професионални управник, у року од 30 дана, који рок је одређен диспозитивом извршног решења број …/2017 од 4.12.2017. године није извршио радњу која му је наложена. Ставом три решења о извршењу утврђује се извршење извршног решења преко другог лица, с обзиром да је 13.1.2018. године протекао рок у коме је извршеник имао обавезу да извршење спроведе. Ставом четири решења о извршењу одређено је да ће се извршење спровести у …, на тај начин што ће се заменити постојећи кровни покривач – таласасте салонит азбест цементне плоче, у површини око 190,00м2, новим кровним покривачем без азбеста (црепом), са кровне конструкције стамбене зграде на наведеној адреси. Ставом пет решења о извршењу одређено је да ће о датуму извршења преко другог лица, извршеник од грађевинског инспектора добити посебно обавештење. Ставом шест наведеног решења о извршењу одређено је да ће извршење спровести принудним путем преко другог лица, о трошку извршеника, а ставом седам је одређено да трошкове извршења сноси извршеник, о чему ће се одлучити посебним актом. Решењем о извршењу је такође прописано да жалба на решење не одлаже извршење решења. У изјашњењу органа је истакнуто да је предметно решење, заједно са донетим решењем о извршењу, дана 27.1.2023. године прослеђено на даљу надлежност и поступање Одељењу за извршење решења грађевинског инспектора Секретаријата и у истом заведена под бр…./2023.
У изјашњењу Секретаријата за инспекцију, надзор и комуникацију Градске управе града Београда, Сектора за грађевински и урбанистички инспекцијски надзор је даље наведено да, имајући у виду да постојећи кровни покривач стамбене зграде чине таласасте салонит азбест цементне плоче, да су азбест влакна канцерогена и представљају опасност по живот и здравље људи, уклањање истих се врши на основу посебно утврђене процедуре, а пре које је неопходно урадити пројекат који би, између осталог, предвидео и начин безбедног уклањања азбеста. Пројекат безбедног уклањања азбеста је саставни део решења о одобрењу за извођење радова које издаје орган надлежан за издавање грађевинске дозволе, у овом случају Одељење за грађевинске и комуналне послове општине Земун. Према члану 145. Закона о планирању и изградњи решење о одобрењу за извођење радова издаје се на захтев инвеститора, односно стамбене зграде у ул…., како је и наложено решењем грађевинског инспектора Одељења за инспекцијске послове Управе ГО Земун бр. …/2017 од 4.12.2017. године. У изјашњењу је даље наведено да је Законом о управљању отпадом регулисано управљање опасним отпадом од грађења и рушења који захтева посебно поступање, који има једну или више опасних карактеристика које га чине опасним (отпад који садржи азбест, отпад са високим садржајем тешких метала и др.) на које се примењују посебни прописи. Даље је наведено да извођење радова на уклањању бесправно изграђених објеката и делова објеката и на обезбеђењу започетих и обустављених грађевинских радова на територији града Београд спроводи се према Уговору закљученим између Секретаријата за инспекцију, надзор и комуникацију (наручилац) и Јавног комуналног предузећа „Београд пут“ (извођач) који се закључује на годину дана, а којим није предвиђено извођење радова на замени кровних покривача стамбених објеката, нарочито у колико је у питању опасан отпад, као у конкретном случају. У изјашњењу је такође наведено да уклањање кровног покривача од азбеста, који представља опасност по живот и здравље људи, те радове рушења или уклањања азбеста мора да обавља оператер који је у складу са прописом о управљању отпадом добио дозволу. 
У изјашњењу Секретаријата је такође наведено да би уклањање азбестног материјала штетног по живот и здравље људи захтевало и укључивање других инспекција (инспекције за заштиту животне средине, санитарне инспекције, инспекцију рада..), те да извршење горе предметног решења зависи од горе наведених, специфичних услова и процедуре за уклањање материјала од азбеста опасног по живот и здравље људи. 
У додатном изјашњењу број …/2023 које је Секретаријат доставио Заштитнику грађана тек након упућених ургенција, дана 11.7.2024. године, наводи се, између осталог, да се извршења решења грађевинских инспектора спроводе у складу са применом Правилника о поступку доношења и садржини Програма уклањања објеката, те Секретаријат, као орган надлежан за послове грађевинске инспекције на подручју града Београда сачињава Програм уклањања и одговара за његово извршење. Наведено је да наведено решење не представља приоритет за принудно извршење, у складу са одредбама Правилника.  
У изјашњењу је такође наведено да је члан породичног домаћинства AA, изводила радове на реконструкцији таванског простора у стамбени, те радове на постављању кровног покривача, да је поступак озакоњења у току, те да све до окончања поступка озакоњења не постоје услови за поступање по решењу грађевинског инспектора и спровођењу извршења. 
***
Чланом 190. став 1 тачка 1 Закона о општем управном поступку („Сл. гласник РС“, бр. 18/2016, 98/2018 – аутентично тумачење) предвиђено је да се решење које је донето у управном поступку извршава кад постане извршно. Чланом 193. Закона прописано је да извршење спроводи орган који је донео првостепено решење. 

Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Заштитник грађана подсећа да добра управа, сходно својим начелима и принципима, између осталог, подразумева да управа поступа по закону, да је окренута потребама грађана и њиховом испуњавању.

Сагледавајући релевантне прописе и податке до којих се дошло током спроведеног поступка контроле правилности и законитости рада Градске управе града Београда -Секретаријата за инспекцију, надзор и комуникацију Заштитник грађана је утврдио да извршење предметног решења још увек није спроведено, да постојећи покривач стамбене зграде у ул. … чине таласасте салонит азбест цементне плоче, због чега се доводи у опасност живот и здравље људи, безбедност околине и угрожава животна средине.
Заштитник грађана оцењује да Градска управа града Београда није предузела све законске мере у циљу спровођења извршења наведеног решења и усаглашавања чињеничног стања са нормативним. Градска управа града Београда је од Управе Градске општине Земун преузела предмет пре више од 6 година, а предметно решење није извршено. Неизвршење решења које је постало извршно представља незаконито и неефикасно поступање органа управе који у правном систему ствара правну несигурност, а код грађана оправдану сумњу у непристрасност органа управе и његових запослених, поготово што је у конкретном случају реч о мерама које је неопходно спровести како би се отклониле опасности по живот и здравље људи, имајући у виду да се наведене плоче од азбеста налазе на крову зграде дуги низ година. 

Наводи Градске управе града Београда да се решење неће извршити док се не оконча поступак озакоњења наведеног таванског простора, нису од утицаја, јер решење које је на снази мора бити извршено у складу са законом.

Имајући у виду утврђене пропусте, Заштитник грађана сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада и спречавања сличних пропуста у будућности, упућује следеће препоруке:

I
Потребно је да Градска управа града Београда без одлагања, у сарадњи са другим органима, предузме све неопходне мере, сагласно позитивноправним прописима, у циљу спровођења извршења решења грађевинског инспектора Одељења за инспекцијске послове општине Земун бр. …/2017 од 4.12.2017. године
II 
Градска управа града Београда ће у будућем раду благовремено, ефикасно и доследно спроводити све сопствене одлуке, поштујући оправдана и разумна очекивања грађана.

Сходно чл. 37. ст. 5. Закона о Заштитнику грађана, Градска управа града Београда ће обавестити Заштитника грађана о поступању по препоруци у року од 90 дана од дана пријема овог извештаја о случају.
  ЗАШТИТНИК ГРАЂАНА







        мр Зоран Пашалић

